It-terminu “data tal-kompjuter” huwa previst mil-leġiżlazzjoni tal-AT, BG, CY, CZ, DE, EE, EL IE, FI, HR, LT, MT, NL, PT, RO u UK (Ġibiltà), filwaqt li l-informazzjoni provduta minn ES, FR, IT, LU, LV, PL, SE, SK u UK (minbarra l-Ġibiltà) ma kinitx konklużiva. Madankollu, fil-każ ta’ SE, minħabba t-tfassil speċifiku tal-artikoli msemmija id-definizzjoni mhijiex meħtieġa. Fir-rigward tal-Istati Membri l-oħra, HU tirreferi għad-definizzjoni ta’ data tal-kompjuter biss għal reati deskritti fl-Artikoli 4 u 5 tad-Direttiva, filwaqt li kemm BE u SI ma nkludewx “programm adattat sabiex sistema tal-informazzjoni twettaq funzjoni” fid-definizzjoni ta’ data tal-kompjuter.

Id-definizzjoni tad-Direttiva hija bbażata fuq id-definizzjoni tat-terminu “sistema tal-kompjuter” kif prevista fl-Artikolu (1)(a) tal-Konvenzjoni ta’ Budapest, li żżid id-data tal-kompjuter innifisha bħala parti mis-sistema tal-informazzjoni. CY, EL, IE, FI, HR, MT, PT u UK (Ġibiltà) introduċew dispożizzjonijiet leġiżlattivi bid-definizzjoni ta’ sistema tal-informazzjoni, filwaqt li l-informazzjoni pprovduta minn DE, ES, FR, LU, LV, PL, SE u SK ma kinitx konklużiva. Għall-bqija tal-Istati Membri, jiġifieri AT, BE, BG, CZ, EE, HU, IT, LT, NL, RO, SI u UK (minbarra Ġibiltà), id-definizzjonijiet legali rispettivi ma jsemmux b’mod speċifiku “data tal-kompjuter”. Dan jimplika referenza għall-Artikolu 1(a) tal-Konvenzjoni ta’ Budapest b’kamp ta’ applikazzjoni identiku għad-definizzjoni ta’ sistema tal-kompjuter.

Sal-iskadenza tat-traspożizzjoni, 22 Stat Membru innotifikaw lill-Kummissjoni li kienu lestew it-traspożizzjoni tad-Direttiva. F’Novembru 2015, il-Kummissjoni tat bidu għal proċeduri ta’ ksur minħabba n-nuqqas ta’ komunikazzjoni tal-miżuri nazzjonali ta’ traspożizzjoni kontra l-5 Stati Membri l-oħra: BE, BG, EL, IE u SI . Mill-31 ta’ Mejju 2017, il-proċeduri ta’ ksur għan-nuqqas ta’ komunikazzjoni tal-miżuri nazzjonali ta’ traspożizzjoni kontra BE, BG u IE kienu għadhom pendenti.

c) Persuna ġuridika

Ħlief għal LU, li ma tax informazzjoni konklużiva dwar it-traspożizzjoni tal-Artikolu 2(c), it-traspożizzjoni tad-definizzjoni ta’ “persuna ġuridika” ma kkawżatx problemi. Dan huwa minħabba li, b’mod ġenerali, tinsab diġa’ f’ħafna dispożizzjonijiet tal-liġi ċivili jew kummerċjali tal-Istati Membri. Ic-CY biss għandu dispożizzjoni speċifika fil-miżuri adottati għat-traspożizzjoni tad-Direttiva.

d) Mingħajr dritt

Fir-rigward tad-definizzjoni tat-terminu “mingħajr dritt” fl-Artikolu 2(d), ic-CY, IE, RO u UK (Ġibiltà) biss innotifikaw it-traspożizzjoni, u b’hekk jifdal 23 Stat Membru mingħajr miżuri ta’ traspożizzjoni għal din id-definizzjoni. Madankollu, irid jiġi osservat li fl-Istati Membri kollha, hemm prinċipju ġenerali ta’ l-ebda responsabbiltà kriminali għal kwalunkwe azzjoni jekk din issir skont id-drittijiet mogħtija.

2.2 Reati kriminali speċifiċi (Artikoli 3 – 7 tad-Direttiva)

a) Aċċess illegali għal sistemi tal-informazzjoni

B’referenza għall-aċċess illegali għal sistema tal-informazzjoni, l-Artikolu 3 tad-Direttiva huwa kopert mil-leġiżlazzjoni nazzjonali ta’ AT, CY, CZ, EL, ES, IE, FI, FR, LT, LU, NL, PL, PT, SE u SK.

Għall-bqija tal-Istati Membri, jiġifieri BE, BG, DE, EE, HR, HU, IT, LV, MT, RO, SI u UK, id-deskrizzjoni nazzjonali rispettiva tar-reat kriminali ma tvarjax bejn l-aċċess għat-totalità jew għal parti biss tas-sistema tal-informazzjoni, anke jekk din hija prevista b’mod espliċitu fid-Direttiva. Barra minn hekk, it-traspożizzjoni tad-DE ma tkoprix is-sempliċi aċċess għall-ħardwer tal-kompjuter, ir-rekwiżiti addizzjonali huma previsti minn AT u LU rigward intenzjoni speċjali (intenzjoni li jiksbu l-għarfien, jikkawżaw żvantaġġ jew intenzjoni ta’ frodi) u minn LV rigward il-kawża tad-dannu sostanzjali. Fil-każ ta’ BE, BG, FR, HR, LU, MT, PT, RO, SI u UK, il-kamp ta' applikazzjoni tad-dispożizzjonijiet nazzjonali huwa usa’ minn dak tad-Direttiva, għaliex dawk id-dispożizzjonijiet ma jeħtiġux iċ-ċirkomvenzjoni ta’ kwalunkwe miżuri ta’ sigurtà biex tiġi stabbilita r-responsabbiltà kriminali. L-Istati Membri l-oħra jew jirreferu litteralment għar-reat li qiegħed jitwettaq minħabba l-ksur ta’ miżura ta’ sigurtà (CY, EL u SK) jew jużaw terminoloġija simili biex jiddeskrivu l-aspett (AT, CZ, DE, EE, ES, FI, HU, IT; LT, LV, NL, PL u SE).

b) Interferenza illegali f’sistema

L-Artikolu 4 tad-Direttiva jirreferi għall-interferenza illegali fis-sistema. Id-Direttiva telenka 8 atti possibbli (l-inseriment ta’ data tal-kompjuter, it-trasmissjoni, il-ħsara, it-tħassir, id-deterjorazzjoni, l-alterazzjoni jew soppressjoni ta’ din id-data, billi wieħed jirrendiha inaċċessibbli) u 2 riżultati possibbli tal-att rispettiv (tfixkil serju jew l-interruzzjoni tal-funzjonament ta’ sistema tal-informazzjoni). BE, CY, CZ, EL, IE, FR, HR, LU, MT, PT, SE u UK (ħlief għal Ġibiltà) introduċew miżuri leġiżlattivi korrispondenti. BG tagħmel referenza biss għall-introduzzjoni ta’ virus, filwaqt li l-bqija tal-Istati Membri (AT, DE, EE, ES, HU, IT, LV, NL, PL, RO, SI, SK u UK), wieħed jew anke sa erbgħa mill-atti possibbli ma ġewx imsemmija speċifikament. F’dan il-kuntest, jista’ jiġi osservat li ħafna kwistjonijiet qamu minħabba t-termini “deterjorament” (li kien nieqes fi tmien każijiet) u “ir-rendiment inaċċessibbli” (nieqes f’disa’ każijiet).

c) Interferenza illegali fid-data

L-Artikolu 5 tad-Direttiva jkopri interferenza illegali fid-data u jelenka s-sitt atti possibbli li ġejjin: it-tħassir, il-ħsara, id-deterjorazzjoni, l-alterazzjoni, is-soppressjoni ta’ data jew ir-rendiment ta’ tali data inaċċessibbli. CY, EL, IE u MT ittrasponsew id-dispożizzjoni b’mod litterali; BE, CZ, LT, PT u SE użaw termini aktar ġeneriċi biex ikopru l-atti kollha possibbli. Il-miżuri ta’ traspożizzjoni tal-Istati Membri l-oħra ma jkoprux kull possibbiltà iżda jirreferu biss għal ħames alternattivi (FI u SK) jew inqas (AT, BG, DE, EE, FR, HR, HU, IT, LU, NL, PL, RO, SI u UK). Ħafna mill-kwistjonijiet relatati ma’ “ħsara” (nieqes 8 darbiet), “deterjorazzjoni” (13-il darba), “soppressjoni tad-data” (11-il darba) u “rendiment ta’ tali data inaċċessibbli (13-il darba). Minbarra l-kliem tad-Direttiva, FI teħtieġ “l-intenzjoni li ssir ħsara jew telf finanzjarju” għal responsabbiltà kriminali filwaqt li LT u LV jitolbu li l-“att jikkawża ħsara kbira jew dannu sostanzjali”.

d) Interċettazzjoni illegali

L-Artikolu 6 jirreferi għall-interċettazzjoni illegali u huwa mmirat għat-trasmissjonijiet mhux pubbliċi ta’ data tal-kompjuter u l-emissjonijiet elettromanjetiċi minn sistema tal-informazzjoni li ġġorr tali data. CY, CZ, DE, ES, IE, FI, HR, LV, MT, RO, SE, SK u UK (Ġibiltà) introduċew leġiżlazzjoni li tkopri b’mod sħiħ l-Artikolu 6. Il-kamp ta’ applikazzjoni ġenerali tad-Direttiva li jirreferi għall-interċettazzjoni ta’ data tal-kompjuter huwa limitat għal messaġġi (AT u BG), l-osservazzjoni ta’ persuna (EE) jew korrispondenza (FR u HU). Barra minn hekk, il-miżuri ta’ traspożizzjoni tal-Istati Membri li ġejjin ma jkoprux l-interċettazzjoni ta’ emissjonijiet elettromanjetiċi: BE, BG, EE, FR, HU, IT, LT, LU, NL, PL, PT, SI u UK (ħlief Ġibiltà). Barra minn hekk, xi Stati Membri jeħtieġu intenzjoni speċjali (biex jiksbu għarfien jew qligħ ekonomiku, jew jikkawżaw żvantaġġ — ara AT, EL,HU) jew atti speċifiċi addizzjonali (bħal reġistrazzjoni jew meta jsiru jafu bil-kontenut interċettat - ara BG u HU).

e) Għodod użati biex isiru reati

L-Artikolu 7 jikkriminalizza numru ta’ atti li jikkonċernaw għodod bħal programmi tal-kompjuter jew kodiċi għall-aċċess biex isiru r-reati msemmijin fl-Artikoli 3 sa 6: il-produzzjoni ta’ dan it-tip ta’ għodod, il-bejgħ tagħhom, l-akkwist għall-użu, l-importazzjoni, id-distribuzzjoni jew modi oħra li jrenduhom disponibbli. AT, BE, CY, DE, EL, IE u SK introduċew leġiżlazzjoni nazzjonali korrispondenti. Xi Stati Membri ma jkoprux ir-reati kollha msemmija (EE, IT, MT, PL u SI). Uħud ma jirreferux għat-trasgressur fl-Artikolu 7 bħala persuna differenti minn dak li wettaq ir-reati msemmija fl-Artikoli 3-6 (CZ u SI). Uħud jeħtieġu intenzjoni speċjali (biex jikkawżaw ħsara jew aġir frawdolenti - ara FI, IT u LU), riżultat speċifiku bħal ksur ta’ segretezza (BG) jew tal-inqas livell ta’ preparazzjoni fir-reati msemmija (SE). Fl-aħħar nett, id-diskrepanzi bejn l-Artikolu 7 u l-miżuri nazzjonali nstabu li kienu minħabba n-nuqqas ta’ traspożizzjoni tal-atti kollha possibbli elenkati. Dan huwa l-każ għal BG, CZ, EE, ES, FR, HR, HU, IT, LT, LU, LV, PL, PT, RO, SI u UK. Fosthom, il-leġiżlazzjoni tal-LU ssemmi speċifikament ħamsa mis-sitt atti possibbli elenkati fid-Direttiva, filwaqt li l-Istati Membri l-oħra jirreferu espliċitament għal erbgħa jew inqas.

L-ES biss ittrasponiet l-alternattiva ta’ akkwist għall-użu.

2.3 Regoli ġenerali għar-reati kkonċernati (Artikoli 8 — 12 tad-Direttiva)